༢༤༽ཅེས་གསུངས་འདུག་ཀྱང་།དོན་དངོས་གོང་དུ་བརྗོད་ཟིན་པ་བཞིན།ཁྲི་སྲོང་ལྡེ་བཙན་སོགས་ཀྱི་སྐུ་རིང་ལ།བཙན་པོས་བོན་ཆོས་བྱེད་མི་ཆོག་པའི་བཀའ་བསྩལ་ནས་བོན་ཆོས་གཏོར་ཏེ་བཀག་འགོག་ཤུགས་ཆེ་བྱས་ཀྱང་།སྐབས་དེའི་བོད་ཀྱི་སྤྱི་ཚོགས་སྟེང་བོན་ཆོས་ནི་ས་ཁྱབ་རྡོ་ཁྱབ་ཏུ་གྱུར་ཡོད་པས།དེ་མཐའ་ཅིག་ཏུ་བཀག་ན་རྒྱལ་པོའི་ཆབ་སྲིད་སོགས་ལ་ཉེན་ཁ་ཧ་ཅང་ཆེ་བ་ནི་བཤད་མ་དགོས་པ་ཞིག་རེད།དེའི་ཕྱིར་སློབ་དཔོན་རིན་པོ་ཆེ་དང་བཻ་རོ་ཙ་ན་སོགས་ཀྱིས་ཐབས་མཁས་ཀྱི་སྒོ་ནས་བོན་ཆོག་རྣམས་ཆོས་ཆོག་ཏུ་བསྒྱུར་ཏེ།ནག་རྩིས་ཀྱི་ཁུངས་ཀྱང་འཇམ་དབྱངས་ཀྱིས་རི་བོ་རྩེ་ལྔར་ཀོང་ཙེ་ལ་གནང་བ་སོགས་ཀྱི་བཤད་སྲོལ་བྱུང་ཟེར་བ་ནི་དོན་དངོས་ཀྱི་གནས་ཚུལ་ཞིག་རེད་སྙམ།ལྕང་སྐྱ་རིན་པོ་ཆེའི་དྭངས་གསལ་རི་བོའི་དཀར་ཆག་ནང་།རྗེ་བཙུན་འཇམ་དབྱངས་ཀྱིས་རི་བོ་རྩེ་ལྔར་ཀོང་ཙེ་འཕྲུལ་རྒྱལ་ལ་གནང་བའི་བཤད་ཚུལ་འདི་དང་མཚུངས་པ་གསུངས་ཡོད་ཀྱང་།ཐུའུ་བཀྭན་ཚང་གིས་བཤད་ཚུལ་འདི་ཁས་མི་ལེན་ཏེ།དཔེར་ན་ཐུའུ་བཀྭན་གྲུབ་མཐའ་ལས།བོན་རྒན་རྣམས་ཀྱིས།ནག་རྩིས་ཐོག་མར་རྒྱ་ཡུལ་དུ་རི་བོ་རྩེ་ལྔར་འཇམ་དབྱངས་ཀྱིས་གསུངས་ཟེར་བ་དང་།ལྷ་མོ་རྣམ་རྒྱལ་མའི་སྤྱི་བོ་ནས་བྱུང་ཟེར་བ་དང་།སློབ་དཔོན་པདྨས་གསུངས་ཟེར་བ་རྫུན་གཏམ་གྱི་ཕྲེང་བ་སྣ་ཚོགས་སྤེལ་བར་བྱེད་དོ།།དེར་མ་ཟད་བོད་དུ་དར་བའི་རྩིས་རྒྱུད་རྒྱ་ནག་ནས་བྱུང་བར་གྲགས་པ་འདི་དག་ཀྱང་རྒྱ་ཡུལ་དུ་མིང་ཙམ་ཡང་མི་འདུག་པས་བོད་ཅིག་གིས་བྱས་སམ་སྙམ་མོ།།སྤྱིར་ན་སྐྱེས་མཆོག་དེ་རྣམས་འཇམ་དབྱངས་ཀྱི་རྣམ་འཕྲུལ་མིན་པར་ཁ་ཚོན་གཅོད་མི་ནུས་ཀྱང་རྒྱ་ཡུལ་དུ་དེ་འདྲེའི་གཏམ་ཟུར་ཙམ་ཡང་མ་གྲགས་ཤིང་།སངས་རྒྱས་ཀྱིས་ལུང་བསྟན་པའང་མ་མཐོང་བས།སྣང་ཚོད་དང་ཀུན་ལ་ཡོངས་སུ་གྲགས་པ་ཉིད་ཁས་བླངས་པས་ཆོག་པར་སེམས་སོ།།